钦定古今图书集成/明伦汇编/官常典/第661卷 > 《教职》
## 钦定古今图书集成/明伦汇编/官常典/第661卷 > 《教职》

问：“教之为官也，可以寄士养哉？”曰：“今天下势官谓可
苟具，无所系重轻焉，莫教职。若以其实论之，庶官之
贤不贤，其由教职之懋不懋始耳。天下教官几三千
员，注铨者以御末才。举人乙榜令就教，洪武十八年
例也，而今故以眊钝居乙榜以应之。正统八年，令副
榜限年，非三十不除，盖惜之也。岁贡令就教，景泰元”
年例也。而贡至景泰，非衰敝不能与纳马纳粟。四十
五岁令就教，成化元年例也，而其意固将以备杂流
矣。弘治间，惩其大甚，一切革，不准除正令。举人岁贡
及进士内外见任官，科目出身愿就者听。弘治十五
年，许教官如宪纲例入御史选。然不能实崇之，使得
尽职，抑末矣。今之部使劾有司不职，则曰“堪以任教。”
夫模范不立，乃欲责士以行，岂不甚难矣乎？今欲尊
师寮，核士养，虑于贡员未澄；欲并用三途，虑于贡法
无制。古乡举里选以得士，而今独不可行乎？若科甲
之外，依古荐举而充岁贡之额，严其法必得真才，而
并用以为教，岂不为养士之望哉？